માતૃભાષાની મૂળ વાત પર આવીએ તો ગુજરાત માધ્યમિક અને ઉચ્ચતર માધ્યમિક બોર્ડના સિનિયર મેમ્બર અને જેતપુરમાં એક શાળાનું સંચાલન કરનાર પ્રિયવદનભાઈ કોરાટ ગુજરાતી ભાષાની કથળેલી હાલત અંગે ચિંતા વ્યક્ત કરતાં કહે છે કે, “ધો.૧૦ બોર્ડના છેલ્લા એક દસકાના આંકડા જોઈએ તો આપણા વિદ્યાર્થીઓમાં માતૃભાષાનું જ્ઞાન કેટલું નબળંુ છે તેનો અંદાજ આવી જાય છે. સરેરાશ ર૦ ટકા વિદ્યાર્થીઓ ગુજરાતી વિષયમાં જ નાપાસ થઈ રહ્યા છે. આશરે ૧૦ લાખ વિદ્યાર્થીઓ પરીક્ષા આપવા માટે બેઠા હોય છે તેમાંથી ર લાખ જેટલા ગુજરાતીમાં નાપાસ થાય છે. એક બોર્ડ મેમ્બર તરીકે અનેક મિટિંગોમાં આ મુદ્દો મેં ઉઠાવ્યો હતો અને ગુજરાતી ભાષાને નબળી પડતી અટકાવવા નક્કર પગલાં લેવા રજૂઆતો કરી હતી પણ કોઈ પગલાં લેવાતાં નથી. ગુજરાતી ભાષાના સારા શિક્ષકો મળતા નથી ને તેની ઘટ પણ પુરાતી નથી.”